Kaliňák, Robert, podpredseda vlády a minister vnútra SR (2015-09-29):
Veľmi stručné skonštatovanie vecí, ktoré sa udiali za posledné roky. No treba povedať, že tento zákon sme predkladali pred rokom a otvorili sme diskusiu o ňom na zhruba rok. Neskôr sme počkali a vrátili sa s ním opätovne. A teraz sme opäť odložili jeho prerokovanie o niekoľko týždňov. Chcem oceniť, pani podpredsedníčka, aj váš prístup, že ste diskutovali so všetkými stranami, ktoré sú do toho zainteresované, a chcem vám ubezpečiť o tom, že pohľad, že štátna profesionálna Horská záchranná služba chce obmedzovať prácu dobrovoľnej služby, nie je tým správnym alebo netreba sa toho obávať. Naopak, je to synergický efekt, ktorý umožní rozvoj aj dobrovoľných horských služieb. Medzi týmito dvoma inštitúciami nie je a nemôže byť konkurencia. Ak to niekto tak vykladá, nechápe potom svoje poslanie správne. Dobrovoľníci sú vždy o tom, že to robia vo svojom voľnom čase, bez nároku na odmenu, na úkor svojich rodín, ako sa vždy hovorieva. To znamená, nie sú k dispozícii 24 hodín denne, pretože niekedy jednoducho nemôžu tak byť. Práve preto sa v mnohých horstvách, aj podporujem ten pozmeňujúci návrh, zriaďujú také centrá, kde budú profesionálni horskí záchranári k dispozícii 24 hodín denne práve preto, že je to zvyšovanie kvality záchrany života. Pri záchrane života sa nemôžeme baviť o konkurencii, o akýchkoľvek slovníkoch, ktoré súvisia s nejakou komerčnou činnosťou a podobne. Naopak, garantujem, že aj s týmito úpravami bude práveže rozvoj dobrovoľných horských záchranárov zabezpečený. A, naopak, dostanú sa tak na úplne inú úroveň a budú v omnoho lepšej kondícii ako kedykoľvek predtým. Aj to, čo povedal pán poslanec Mikloško, bolo presné a jasné. Aj nový zákon o dobrovoľnej horskej službe určite príde. Viem, že to tiež nie je tak úplne v súlade s tým, čo hovoril pán poslanec Lipšic. Ale myslím si, že v tomto prípade štát potrebuje strešného komunikátora, cez ktorého bude schopný aj financovať technické zabezpečenie. Je síce pravda, že to robia oni zadarmo, ale to ešte neznamená, že štát im nemôže prispieť na tie veci, ktoré musia platiť v súvislosti so svojím vzdelaním, tým, čo potrebujú na technické svoje vybavenie, napriek tomu, že majú šancu aj komerčne zarobiť. Takže v podstate veľmi oceňujem to, že ste s nimi diskutovali, že ste sa s nimi bavili, že to vlastne dospelo k nejakému kompromisu. My garantujeme, že tú disproporciu budeme schopní podporiť, aby tam bolo všetko v poriadku, ale skôr si myslím, že zásadným spôsobom tento zákon aj ďalšie právne normy, ktoré budú nasledovať, prispejú k rozvoju dobrovoľníctva a znovuobnove, by som povedal, takých tradičných centier dobrovoľných horských služieb v rámci Slovenska a že naši turisti sa nebudú musieť obávať, že keď sa im niečo stane, že sa im neposkytne pomoc. K vášmu pozmeňujúcemu návrhu, pani podpredsedníčka parlamentu. Schvaľujem otázku rozšírenia tých reflexných prvkov aj na vyššiu kategóriu. V prípade toho obmedzenia odbornej spôsobilosti odborná spôsobilosť je garantom toho, že zranený dostane odbornú zdravotnú starostlivosť podľa zákona. Nemôžeme si dovoliť riskovať, že proste bude ošetrovať niekto, kto nie je odborne spôsobilý. To, si myslím, by bolo príliš veľké riziko na to, aby sme s tým manipulovali. Musí tu byť garantovaná odborná zdravotná starostlivosť. Neviem si predstaviť, že keď máme aj dobrovoľných záchranárov lekárskych, že ich proste pustíme sedieť do sanitky bez toho, aby mali certifikát, že sú schopní poskytovať prvú pomoc adekvátne. Čiže si myslím, že rozumiem tomu motívu, ktorý ste dali. A možno je určite v niektorých oblastiach správny. Ale myslím, že zodpovednosť, ktorú štát má pri poskytovaní kvalitnej záchrany, by mala byť zachovaná, napriek tomu, že určite bol mienený veľmi dobre a dobrým úmyslom tento pozmeňujúci návrh. Myslím, že by sme sa pozreli na aplikáciu v tejto chvíli. Keby bolo v budúcnosti potrebné, môžeme sa k tomu vrátiť. V každom prípade všetkým vám zúčastneným ďakujem a aj ďakujem za tú diskusiu, ktorá bola naozaj široká, či už pánovi poslancovi Mikloškovi, alebo opätovne pani podpredsedníčke za to, že diskutovali so všetkými zainteresovanými. A máme teda na stole kompromis, ktorý je hodný schválenia. Ďakujeme pekne. Oceňujem aj, samozrejme, pozmeňujúci návrh pána poslanca Šucu aj ďalší pozmeňujúci návrh, pána Michala Lukšu. Obidva tieto návrhy, si myslím, veciam prospejú tak, aby naše turistické centrá boli ešte kvalitnejšie pripravené pre zvyšujúci sa nápor turistov. Ďakujem pekne.